Mala Mala-wildreservaat in grondeis verkoopArgieffoto “Die regsverteenwoordigers van die grondeienaars het uiteindelik ná lang onderhandelings ŉ skikkingsbedrag van R939 360 000, nagenoeg ŉ miljard rand, vir die aankoop van die grond aanvaar,” het pres. Jacob Zuma Donderdag in ŉ toespraak by Bosbokrand in Mpumalanga gesê. Die CPA het grondeise op 21 eiendomme, wat 63 gedeeltes van nagenoeg 65 000 hektaar insluit, ingestel. “Ek is dankbaar om kennis te neem dat die bestaande grondeienaars van die Mala Mala-grond die geldigheid van die eis aanvaar het en dat hulle nie enige dispuut verklaar het oor die geldigheid van die eis nie,” het Zuma bygevoeg. “Ons is daarvan bewus dat die oorgrote meerderheid van eisers tans in volslae armoede leef. Daar is ook hoë vlakke van werkloosheid. Die sukses van dié eis bring hoop vir die gemeenskap.” Zuma het gesê die Mala Mala-eienaars sal die eiendom tot Januarie 2015 teen R700 000 per maand huur en hulle sal betrokke wees by ŉ strategiese vennootskap om vaardighede aan die nuwe begunstigdes oor te dra om die besigheid volhoubaar te hou.